DA Den Europæiske Unions Tidende CE 84/16

(2004/C 84 E/0019)

SKRIFTLIG FORESPØRGSEL E-2258/03

af Erik Meijer (GUE/NGL) til Rådet

(8. juli 2003)

Om: Afvisning af nye flygtninge på EU's område via opførelse af modtagelseslejre i fremtidige medlemsstater eller længere borte

1. Kan Rådet bekræfte, at man, allerede inden det den 20. juni 2003 i Porto Karras ved Thessaloniki vedtoges at give enkelte EU-medlemsstater mulighed for som eksperiment at anbringe asylsøgere uden for EU-området, påbegyndte arbejdet med tilslutning af elektricitet, vand og spildevandsafledning i forbindelse med 13 barakker i den tidligere militærlejr ved landsbyen Trstenik i Kroatien?

2. Er anbringelsen i Trstenik ifølge Rådet begrænset til midlertidig ophold for 800 asylsøgere, der ønsker at bosætte sig i Storbritannien, og er der udelukkende tale om placering af mennesker, der stammer fra Balkan-landene, og som har henvendt sig til myndighederne i havne eller lufthavne i Det Forenede Kongerige?

3. Findes der tilsvarende aftaler i EU eller de enkelte medlemsstater om opførelse af flygtningelejre i Rusland, Belarus, Rumænien, Bulgarien, Ukraine og Albanien og planer om lejre, der ligger længere væk fra EU-området i en ring rundt om oprindelseslandene i Sydvestasien og Nordøstafrika?

4. Er det hensigten vedvarende at holde flygtningene uden for EU's område? Betyder det, at sådanne modtagelseslejre med deres beboere skal forlægges på det tidspunkt, hvor Rumænien, Bulgarien og Kroatien tiltræder EU?

5. Hvordan forhindrer man, at menneskehandlere bliver rige på under stor fare efterfølgende at sluse disse mennesker fra lejrene ind i EU?

6. Hvorledes er denne situation forenelig med den europæiske menneskerettighedskonvention (Europarådet) og flygtningekonventionen fra 1951? Skal disse konventioner ifølge Rådet ændres for at muliggøre, at asylsøgere på baggrund af aftaler med stater, der (endnu) ikke er medlem af EU, fratages retten til at afvente deres procedure inden for EU?

Samlet svar på skriftlige forespørgsler E-2210/03 og E-2258/03

(8. marts 2004)

Det Europæiske Råd anmodede på mødet den 19.-20. juni 2003 i Thessaloniki Kommissionen om at undersøge alle parametre for at sikre en mere velordnet og styret indrejse i EU af personer, der har behov for international beskyttelse, og undersøge, hvordan beskyttelseskapaciteten i hjemregionerne kan styrkes med henblik på inden juni 2004 at forelægge Rådet en samlet rapport med forslag til de foranstaltninger, der skal træffes, herunder deres retlige konsekvenser.

Det Europæiske Råd noterede sig, at en række medlemsstater har planer om sammen med UNHCR at undersøge, hvordan flygtningene kan ydes en bedre beskyttelse i deres hjemregioner. Dette arbejde skal efter Rådets opfattelse udføres i fuldt partnerskab med de pågældende lande på grundlag af anbefalingerne fra UNHCR.

Der er ikke indgået nogen aftale overhovedet mellem Rådet og tiltrædende lande eller tredjelande om dette spørgsmål. For så vidt angår eventuelle aktioner iværksat af de enkelte medlemsstater opfordrer Rådet de ærede parlamentsmedlemmer til at henvende sig direkte til sådanne medlemsstater.

I mellemtiden koncentrerer Rådet sit arbejde om forslagene til et rådsdirektiv om fastsættelse af minimumsstandarder for anerkendelse af tredjelandsstatsborgere og statsløse som flygtninge eller som personer, der af anden grund behøver international beskyttelse, og et rådsdirektiv om minimumsstandarder for procedurerne i medlemsstaterne for tildeling og fratagelse af flygtningestatus. Der mindes om, at Det Europæiske Råd også understregede, at det er af afgørende betydning at sikre vedtagelsen af begge forslag inden udgangen af 2003.